"Malta tistenna ftehim ġust"
Imtella' Lulju 16, 2020 - Aġġornata 16 Ta' Lulju, 2020 6:44pm Bejn il-Ġimgħa u s-Sibt il-mexxejja Ewropej fosthom il-Prim Ministru Robert Abela se jerġgħu jiltaqgħu fiżikament fi Brussell għall-ewwel darba sa minn Frar li għadda anke jekk f'ambjent differenti biż-żamma tad-distanza soċjali u l-ilbies tal-maskri. L-għan tal-laqgħa hu li l-mexxejja jaqblu fuq il-budget ta' madwar triljun ewro għas-seba' snin li ġejjin u fuq il-fond ta' 750 biljun ewro biex l-ekonomija Ewropea terġa' tqum fuq saqajha. Intant, is-Segretarju Parlamentari għall-Fondi Ewropej, Stefan Zrinzo Azzopardi, qal li minn dan is-summit Malta tistenna ftehim ġust. Huwa kien qed jitkellem waqt laqgħa virtwali tal-Kunsill għall-Affarijiet Ġenerali bi tħejjija għal-laqgħa tal-Kunsill Ewropew. Dr Zrinzo Azzopardi qal li fl-aħħar snin, Malta esperjenzat tkabbir ekonomiku b'saħħtu u m'għandhiex tkun penalizzata għall-iżviluppi fir-rigward tal-fond tal-irkupru, iżda dan għandu pjuttost iservi ta' xprun għal aktar tkabbir. Aktar minn hekk, qal li filwaqt li l-ħtiġijiet tal-istati gżejjer ġew riflessi fl-aħħar proposti, kwistjonijiet oħra għadhom ma ġewx solvuti. Dwar l-aspett tal-finanzjament, is-segretarju parlamentari qal li Malta se tibqa' pożittiva u lesta tagħmel kompromessi iżda argumenta li jeħtieġ ftehim ġust.